Els European Heritage /Europa Nostra Awards van ser creats l'any 2002 per la Comissió Europea com a part del Programa de cultura, predecessor de l'actual programa Europa Creativa.
Des del seu llançament, Europa Nostra, la federació paneuropea per al patrimoni europeu, ha estat la encarregada d'organitzar aquests premis que reconeixen l'excel·lència individual i col·lectiva en el camp del patrimoni cultural a nivell europeu.
Els premis es concedeixen anualment per identificar i promoure les millors pràctiques en matèria de conservació del patrimoni cultural tangible i intangible, per estimular els intercanvis transfronterers de coneixements i experiències a tot Europa, per millorar la consciència pública i l'apreciació del patrimoni cultural europeu i per fomentar encara més iniciatives excel·lents a través del poder de l'exemple.
Les àrees que aquests premis engloben són el patrimoni mòbil, col·leccions o obres d'art i objectes de rellevància històrica; el patrimoni arquitectònic, edificis individuals o grups d'edificis en entorns rurals o urbans; construccions d'incorporacions, modificacions o edificis nous en àrees històriques en entorns rurals o urbans; llocs de patrimoni industrial i obres d'enginyeria; paisatges culturals; llocs arqueològics, inclosa l'arqueologia submarina; i patrimoni immaterial.
Els premis reconeixeran l'excel·lència del patrimoni cultural en les següents categories:
Es premiaran les fites més destacades en l'àmbit de la conservació, la millora i l'adaptació als nous usos del patrimoni cultural.
Es reconeixeran els projectes de recerca i de transferència de coneixements més destacats que comportin efectes tangibles en la conservació i la millora del patrimoni cultural a Europa.
Es premiarà l'excel·lència de les contribucions realitzades per persones o organitzacions en la protecció, conservació i millora del patrimoni cultural a Europa.
Es valoraran aquelles iniciatives destacades relacionades amb l'educació, la formació i la sensibilització en l'àmbit del patrimoni cultural tangible i/o intangible, per a la promoció i/o contribució al desenvolupament sostenible del medi ambient.
Els premis reconeixeran un total de fins a 30 fites patrimonials destacades arreu d'Europa.
Pel que fa als guanyadors, quatre projectes seran guardonats amb el Grand Prix de la seva respectiva categoria i rebran un premi en metàl·lic de 10.000 euros.
Dels quatre guanyadors de cada categoria sortirà el Public Choice Award, després d'una votació en línia realitzada a través del lloc web Europa Nostra.
L'edició dels premis d'enguany també compta amb la novetat del premi especial ILUCIDARE.
ILUCIDARE és un projecte finançat pel programa de recerca i innovació Horizon 2020 de la Unió Europea i tindrà per objectiu identificar i guardonar aquelles pràctiques que fomentin la innovació i la diplomàcia per mitjà del patrimoni cultural.
Els guanyadors del premi especial ILUCIDARE rebran una invitació a participar activament en un dels esdeveniments d'alt nivell que ILUCIDARE organitza, on tindran l'oportunitat de presentar els seus projectes i establir una xarxa amb la comunitat ILUCIDARE.
Els guardonats també rebran assessorament personalitzat per tal de garantir la visibilitat i l'èxit dels seus projectes.